Document ID: 32001R2305

Κανονισμός (ΕΚ) αριθ. 2305/2001 της Επιτροπής
της 27ης Νοεμβρίου 2001
για το άνοιγμα και τη διαχείριση δασμολογικής ποσόστωσης για το ρύζι καταγωγής λιγότερο αναπτυγμένων κρατών για το έτος εμπορίας 2001/02
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2820/98 του Συμβουλίου, της 21ης Δεκεμβρίου 1998, για την εφαρμογή πολυετούς συστήματος γενικευμένων δασμολογικών προτιμήσεων για την περίοδο από την 1η Ιουλίου 1999 έως τις 31 Δεκεμβρίου 2001(1), όπως τροποποιήθηκε τελευταία από τον κανονισμό (ΕΚ) αριθ. 416/2001(2), και ιδίως το άρθρο 6 παράγραφος 6,
Εκτιμώντας τα ακόλουθα:
(1) Το άρθρο 6 παράγραφος 5 του κανονισμού (ΕΚ) αριθ. 2820/98 ορίζει ότι, μέχρις ότου οι δασμοί του κοινού δασμολογίου ανασταλούν πλήρως σύμφωνα με τις διατάξεις της παραγράφου 3, ανοίγει συνολική δασμολογική ποσόστωση μηδενικού δασμού για κάθε έτος εμπορίας όσον αφορά τα προϊόντα της διάκρισης 1006, καταγωγής των λιγότερο αναπτυγμένων χωρών που αναφέρονται στο παράρτημα IV. Η αρχική δασμολογική ποσόστωση για το έτος εμπορίας 2001/02 ισούται προς 2517 τόνους, σε ισοδύναμο αποφλοιωμένου ρυζιού, για τα προϊόντα του κωδικού ΣΟ 1006.
(2) Οι ποσότητες ρυζιού που απολαύουν της συνολικής δασμολογικής ποσόστωσης πρέπει να εισαχθούν υπό τις συνθήκες θεμιτού ανταγωνισμού και για να μη διαταράξουν την κοινοτική αγορά.
(3) Για το άνοιγμα και τη διαχείριση των εισαγωγικών ποσοστώσεων, είναι αναγκαίο να προβλεφθούν λεπτομερείς κανόνες. Οι κανόνες αποσκοπούν στο να διασφαλίσουν ότι οι δικαιούχοι χώρες, και ειδικότερα ο γεωργικός τους τομέας, θα αποκομίσουν τα οικονομικά οφέλη που απορρέουν από την ύπαρξη των ποσοστώσεων (αποτέλεσμα "quota rent").
(4) Οι λεπτομερείς κανόνες που διέπουν το άνοιγμα και τη διαχείριση της ποσόστωσης πρέπει να ισχύουν για ένα μόνο έτος εμπορίας. Οι κανόνες αυτοί αναθεωρούνται στο τέλος της συγκεκριμένης περιόδου και στη συνέχεια, βάσει της αποκτηθείσας εμπειρίας, θεσπίζονται κανόνες για μεγαλύτερο χρονικό διάστημα.
(5) Οι διατάξεις σχετικά με την απόδειξη της καταγωγής που καθορίζονται στα άρθρα 67 έως 97 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα(3) όπως τροποποιήθηκε τελευταία από τον κανονισμό (ΕΚ) αριθ. 993/2001(4), διατυπώνουν τον ορισμό της έννοιας των προϊόντων καταγωγής για τους σκοπούς των γενικευμένων δασμολογικών προτιμήσεων.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής γενικευμένων προτιμήσεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός θεσπίζει τους κανόνες για το άνοιγμα και τη διαχείριση της δασμολογικής ποσόστωσης για το ρύζι, που αναφέρεται στο άρθρο 6 παράγραφος 5 του κανονισμού (ΕΚ) αριθ. 2820/98, για το έτος εμπορίας 2001/02.
Άρθρο 2
1. Ανοίγεται συνολική δασμολογική ποσόστωση ύψους 2517 τόνων προϊόντων του κωδικού ΣΟ 1006, εκφραζόμενη σε ισοδύναμο αποφλοιωμένου ρυζιού, για εισαγωγές καταγωγής των λιγότερο αναπτυγμένων χωρών που απαριθμούνται στο παράρτημα IV του κανονισμού (ΕΚ) αριθ. 2820/98. Ο συντελεστής μετατροπής μεταξύ αποφλοιωμένου ρυζιού και άλλων προϊόντων (ρύζι με το φλοιό του, ημιλευκασμένο ρύζι ή ρύζι λευκασμένο) καθορίζεται στο άρθρο 1 του κανονισμού (ΕΟΚ) αριθ. 467/67 της Επιτροπής(5), όπως τροποποιήθηκε τελευταία από τον κανονισμό (ΕΟΚ) αριθ. 2325/88(6). Η ποσόστωση φέρει τον αύξοντα αριθμό 09.4171.
2. Όλοι οι δασμοί του κοινού δασμολογίου αναστέλλονται πλήρως για τις εισαγωγές που αποτελούν αντικείμενο της ποσόστωσης που αναφέρεται στην παράγραφο 1.
3. Η ποσόστωση που αναφέρεται στην παράγραφο 1 είναι ανοιχτή μέχρι τις 31 Αυγούστου 2002.
Άρθρο 3
1. Για τις εισαγωγές που πραγματοποιούνται στο πλαίσιο της ποσόστωσης που αναφέρεται στο άρθρο 2, απαιτείται άδεια εισαγωγής.
2. Οι διατάξεις του κανονισμού (ΕΚ) αριθ. 1291/2000 της Επιτροπής(7), όπως τροποποιήθηκε τελευταία από τον κανονισμό (ΕΚ) αριθ. 1095/2001(8), σχετικά με τις άδειες εφαρμόζονται στις άδειες που αναφέρονται στην παράγραφο 1, εκτός αν προσδιοριστεί διαφορετικά στον παρόντα κανονισμό.
3. Κατά την ημερομηνία υποβολής των αιτήσεων για άδειες εισαγωγής, τα κράτη μέλη κοινοποιούν στην Επιτροπή με φαξ ή με ηλεκτρονικό ταχυδρομείο τις ποσότητες αναφερόμενες με εξαψήφιους κωδικούς ΣΟ, ανά χώρα καταγωγής, για τις οποίες έχουν ζητηθεί άδειες εισαγωγής καθώς και τις ονομασίες και διευθύνσεις των αιτούντων.
4. Οι άδειες εισαγωγής εκδίδονται την ενδέκατη εργάσιμη ημέρα μετά την ημερομηνία υποβολής της αίτησης υπό τον όρο ότι δεν έχει καλυφθεί η ποσότητα που προσδιορίζεται στο άρθρο 2 παράγραφος 1.
5. Την ημέρα κατά την οποία οι ποσότητες που έχουν ζητηθεί, υπερβαίνουν την ποσόστωση που αναφέρεται στο άρθρο 2 παράγραφος 1, η Επιτροπή καθορίζει ενιαία ποσοστιαία μείωση των αιτούμενων ποσοτήτων την οποία κοινοποιεί στα κράτη μέλη εντός δέκα εργάσιμων ημερών από την ημερομηνία υποβολής των αιτήσεων.
6. Όταν η ποσότητα για την οποία ζητείται η άδεια, είναι λιγότερη των 20 τόνων μετά την εφαρμογή της ποσοστιαίας μείωσης, η αίτηση αδείας μπορεί να ανακληθεί εντός δύο εργάσιμων ημερών από την ημερομηνία κοινοποίησης της ποσοστιαίας μείωσης. Η εγγύηση ελευθερώνεται αμέσως.
7. Αν η ποσότητα για την οποία εκδίδεται η άδεια εισαγωγής, είναι μικρότερη από την αιτούμενη ποσότητα, το ποσό της εγγύησης που αναφέρεται στο άρθρο 4 παράγραφος 4 μειώνεται ανάλογα.
8. Με την επιφύλαξη του άρθρου 9 του κανονισμού (ΕΚ) αριθ. 1291/2000, δεν μεταβιβάζονται τα δικαιώματα που απορρέουν από τις άδειες εισαγωγής.
Άρθρο 4
1. Οι άδειες εισαγωγής που αναφέρονται στο άρθρο 3 ισχύουν για έξι μήνες.
2. Οι αιτήσεις για την έκδοση αδειών υποβάλλονται από τον οικονομικό φορέα στις αρχές του κράτους μέλους όπου ο αιτών έχει καταχωρηθεί σε δημόσιο μητρώο.
3. Οι άδειες εισαγωγής ισχύουν σε όλη την Κοινότητα. Αυτές οι άδειες εκδίδονται υπό τον όρο της καταβολής εγγύησης με την οποία διασφαλίζεται ότι το προϊόν θα εισαχθεί κατά την διάρκεια ισχύος της αδείαςεκτός από περιπτώσεις ανωτέρας βίας, η εγγύηση ανακαλείται εξ ολοκλήρου ή εν μέρει αν δεν πραγματοποιηθεί η εισαγωγή ή η εξαγωγή, ή αν πραγματοποιηθεί μόνον εν μέρει, εντός της περιόδου αυτής.
4. Κατά παρέκκλιση από το άρθρο 10 του κανονισμού (ΕΟΚ) αριθ. 1162/95 της Επιτροπής(9), η εγγύηση σχετικά με τις άδειες που αναφέρονται στην παράγραφο 3, θα είναι 46 ευρώ ανά τόνο ρυζιού.
5. Οι αιτήσεις για άδειες εισαγωγής πρέπει να συνοδεύονται από τα ακόλουθα:
- απόδειξη ότι ο αιτών είναι φυσικό ή νομικό πρόσωπο που έχει διενεργήσει εμπορική δραστηριότητα στον τομέα του ρυζιού επί τουλάχιστον 12 μήνες και ο οποίος έχει καταχωρηθεί στο κράτος μέλος στο οποίο υποβάλλεται η αίτηση,
- γραπτή δήλωση του αιτούντα στην οποία αναφέρει ότι έχει υποβάλει μόνον μία αίτηση· όταν ο αιτών υποβάλλει περισσότερες από μία αιτήσεις για άδεια εισαγωγής, όλες οι αιτήσεις απορρίπτονται.
6. Η υποχρέωση που προβλέπεται στο άρθρο 8 παράγραφος 4 του κανονισμού (ΕΚ) αριθ. 1291/2000 δεν ισχύει.
7. Οι αιτήσεις για άδειες εισαγωγής και οι ίδιες οι άδειες εισαγωγής περιέχουν την ακόλουθη ένδειξη στο τετραγωνίδιο 20: "Ρύζι καταγωγής ... [ορίζεται η χώρα ή οι χώρες που αναφέρονται στο παράρτημα IV του κανονισμού (ΕΚ) αριθ. 2820/98] που εισάγεται κατ' εφαρμογή του άρθρου 6 παράγραφος 5 του κανονισμού (ΕΚ) αριθ. 2820/98."
8. Η χώρα καταγωγής αναγράφεται στο τετραγωνίδιο 8 των αιτήσεων για άδειες εισαγωγής και των αδειών εισαγωγής και η λέξη "ναι" σημειώνεται με σταυρό.
Άρθρο 5
1. Η απόδειξη του καθεστώτος καταγωγής των εισαγωγών στο πλαίσιο της ποσόστωσης που αναφέρεται στο άρθρο 2 παρέχεται μέσω πιστοποιητικού καταγωγής τύπου Α που εκδίδεται σύμφωνα με τα άρθρα 67 έως 97 του κανονισμού (ΕΟΚ) αριθ. 2454/93.
2. Το πιστοποιητικό καταγωγής Τύπου Α περιέχει, στο τετραγωνίδιο 4, τα ακόλουθα:
- τη μνεία "Ποσόστωση - Κανονισμός (ΕΚ) αριθ. .../...",
- την ημερομηνία φόρτωσης του ρυζιού στη δικαιούχο χώρα εξαγωγής, και το έτος εμπορίας για το οποίο πραγματοποιείται η παράδοση,
- τον κωδικό ΣΟ 1006 (αναφερόμενο με εξαψήφιους κωδικούς ΣΟ).
Άρθρο 6
Τα κράτη μέλη κοινοποιούν στην Επιτροπή με φαξ ή με ηλεκτρονικό ταχυδρομείο:
α) εντός δύο εργάσιμων ημερών μετά την έκδοση, τις ποσότητες για τις οποίες έχουν εκδοθεί οι άδειες εισαγωγής, προσδιορίζοντας την ημερομηνία, τη χώρα καταγωγής και την ονομασία και διεύθυνση του κατόχου·
β) αν ακυρωθεί η άδεια εισαγωγής, εντός δύο εργάσιμων ημερών μετά την ακύρωση, τις ποσότητες για τις οποίες έχουν ακυρωθεί οι άδειες εισαγωγής και τις ονομασίες και διευθύνσεις των κατόχων αδειών που έχουν ακυρωθεί·
γ) την τελευταία εργάσιμη ημέρα του επόμενου μήνα, τις ποσότητες ανά χώρα καταγωγής που τίθενται σε ελεύθερη κυκλοφορία κατά τη διάρκεια κάθε μήνα·
Οι ανωτέρω πληροφορίες πρέπει να κοινοποιούνται με τον ίδιο τρόπο αλλά χωριστά από τις πληροφορίες σχετικά με άλλες αιτήσεις για άδειες εισαγωγής στον τομέα του ρυζιού.
Άρθρο 7
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την ημέρα αυτή μέχρι τις 31 Αυγούστου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Νοεμβρίου 2001.

Labels: 3
17
19